SAKP speel met vuur – Mantashe | Netwerk24
Deur Sarel Van Der Walt 14 November 2017 17:46
Gwede Mantashe.Foto: Jabu Kumalo
Die besluit van die Suid-Afrikaanse Kommunistiese Party (SAKP) om later vandeesmaand aan tussenverkiesings in die Metsimaholo-munisipaliteit in die Noord-Vrystaat deel te neem, is moeilikheid soek.
Gwede Mantashe, sekretaris-generaal van die ANC, het Dinsdagmiddag op ’n mediakonferensie in Johannesburg gesê die SAKP se besluit is betreurenswaardig – veral omdat hy dit doen in ’n “grensgeval-munisipaliteit” soos Metsimaholo, wat dorpe soos Sasolburg, Oranjeville en Deneysville insluit, waar die ANC en sy bondgenoot, die Metsimaholo Community Association, net soveel setels het soos die DA, VF Plus en die EFF.
Die ANC en die SAKP is haaks oor onder meer die leierskap van pres. Jacob Zuma. Die situasie het vererger toe Zuma onlangs dr. Blade Nzimande, hoofsekretaris van die SAKP, uit sy kabinet geskop het.
Nzimande het die aankondiging in die naweek op ’n Rooi Oktober-byeenkoms in KwaZulu-Natal gedoen.
“Wanneer jy ’n parallelle span toelaat om in ’n plek soos Metsimaholo ’n verkiesingsveldtog te voer, is dit soos om petrol op die vuur te gooi,” sê Mantashe.
Hy sê dit is belangrik dat die ANC, die SAKP en Cosatu so gou moontlik vergader, want dit is belangrik vir die ANC dat die alliansie sterk bly.
* Mantashe sê die ANC verwelkom die Heher-kommissie se verslag oor die ondersoek na hoër onderwys, maar daar is heelparty aspekte in die verslag wat die party bekommer.
Hy hoop die regering sal dié aspekte oorweeg voordat hy op die kommissie se voorstelle reageer.
“Die verslag skiet tekort omdat dit nie aandag gee aan sleutelaspekte van die ANC se progressiewe agenda vir hoër onderwys nie.
“Gratis onderwys vir die armes en die werkersklas is nie onder bespreking nie. Dit is ’n beleidsbesluit wat die ANC al lank gelede geneem het.”
Die ANC doen ’n beroep op die regering om die voorstel vir ’n kostedelingmodel te verwerp omdat dit studente nog verder in die skuld sal dompel, sê Mantashe.
Meer oor: Sakp | Gwede Mantashe
Mantashe word nie ondersoek, sê ANC